སྤྲེལ་སྒོམ་བྱང་ཆུབ་སེམས་དཔའ་སྙིང་རྗེ་སྐྱེས།།ཁྱིམ་ཐབ་བྱས་ནས་འདོད་པ་སྤྱད་པ་ཡིས།།ཟླ་དགུ་ངོ་བཅུ་སོང་བའི་དུས་ཙ་ན།།ཕ་མ་གཉིས་ཀར་མི་འདྲ་བུ་ཞིག་སྐྱེས།།འགྲེང་བུ་ངོ་དམར་ལེབ་པ་མཇུག་མ་མེད།།ཤ་དམར་ཟ་ཞིང་ཁྲག་ནི་དྲོན་མོར་འཐུང༌།།སྤྱོད་ལམ་མ་དག་འདུག་མི་ཚུགས།།འདོད་ཆགས་ལ་སོགས་དུག་ལྔ་ཤས་ཆེ་བས།།དམུ་རྒོད་སུས་ཀྱང་འཐུལ་བར་མི་འགྱུར་བ།།དེ་ནས་ཆེར་སྐྱེས་མ་ནི་ཟ་བར་འདུག།ཕ་ཡིས་ལྷོ་ཕྱོགས་ནགས་མ་བྱ་ཚོགས་བསྐྱལ།།ལོ་གཅིག་སོང་ནས་ལྟ་རུ་ཕྱིན་པ་ན།།སྤྲེལ་མོ་རྣམས་དང་རྩིས་པས་ལྔ་བརྒྱ་ཙམ་དུ་འཕེལ།།དེ་རྣམས་གཅིག་ལ་གཅིག་རྩིས་མང་དུ་འཕེལ།།དུ་མར་འཕེལ་བས་ས་སྟེང་ཐམས་ཅད་གང༌།།དབྱར་དུས་ཉི་མས་ཚིག་ཅིང་ཆར་པས་གདུངས།།དགུན་དུས་ཁ་བ་དང་ནི་ལྷགས་པས་གདུངས།།ཟས་དང་གོས་མེད་སྡུག་བསྔལ་ཡིད་མི་བདེ།།ཕ་ཡིས་འགུལ་ཚེ་ཕྲུ་གུ་ལྔ་བརྒྱ་སྤུངས།།ང་ཅག་ཅི་ཟ་ཅི་གྱོན་ལག་པ་གདེངས།།